Handra Clarisa – Erzsébet, Világ- és összehasonlító irodalom - angol nyelv és irodalom szak, I. év
A nevem Handra Clarisa-Erzsébet, világ- és összehasonlító irodalom – angol nyelv és irodalom szakos hallgató. Nagy örömömre szolgált, hogy részt vehettem a 29. alkalommal megrendezett ELTE Kárpát-medencei Nyári Egyetemen. A rendezvénynek az ELTE Márton Áron Szakkollégium adott otthont és szállást biztosított számunkra, amely ideális környezetet teremtett a szakmai programokhoz és a közösségi élményekhez egyaránt. (1. Kép)
Az Egyéni, Szervezeti és Társadalmi Fejlődés Szekción belül lehetőségem volt számos érdekes és tanulságos előadáson részt venni. A program ünnepélyes megnyitóját a „Gyermekjogok a New York-i gyermekjogi egyezményben: védelemhez való jog kontra részvételhez való jog” című plenáris előadás követte, amely rendkívül erős és tartalmas indítása volt a rendezvénynek. Jövendőbeli pedagógusként különösen fontosnak tartom, hogy ismerjük és tisztában legyünk a gyermekek jogaival, valamint hogy ezeket a jogokat tiszteletben is tartsuk.
Másnap gyakorlatorientált, kiscsoportos foglalkozásokon vehettünk részt. Az általam választott szekció tematikája a személyes fejlődés, valamint az egyén és a társadalom kapcsolata volt. Biztosan mondhatom, hogy ez volt a kedvenc programom mind közül, hiszen többek között arról tanulhattunk, hogyan fejezzük ki önmagunkat megfelelően, illetve asszertív és erőszakmentes kommunikációs gyakorlatokat is végezhettünk.
A workshop három kisebb részből állt. Elsőként az erőszakmentes kommunikáció fogalmával ismerkedtünk meg, majd annak alkalmazásával és a konfliktushelyzetek megfelelő kezelésének lépéseivel foglalkoztunk. A foglalkozás nagyon gördülékenyen zajlott, hiszen az elhangzottak jól érthetőek és könnyen követhetőek voltak. Ezt követően két rövid filmet néztünk meg a témával kapcsolatban, majd válaszoltunk a feltett kérdésekre. A program részeként valós élethelyzeteket is eljátszottunk, amelyek során az volt a célunk, hogy egy-egy problémás helyzetet a lehető leghatékonyabban próbáljunk megoldani. Ez a gyakorlat különösen hasznosnak bizonyult, hiszen olyan kommunikációs helyzeteket is megtapasztalhattunk, amelyekkel a mindennapi életben is találkozhatunk.
Ezt követte az „Élet és minőség – az emberi erényektől az igazságosságon át a boldogságig a munkahelyi életben” című előadás, amely szintén rendkívül interaktívnak bizonyult. Az előadás során folyamatos kérdezés és válaszadás zajlott, ami nagyban hozzájárult ahhoz, hogy végig fenntartsa a figyelmünket. Olyan valós életbeli szituációkról gondolkodtunk és beszélgettünk közösen, amelyekkel a jövőben én magam is szembekerülhetek, így úgy érzem, hogy ezek a beszélgetések hasznos tapasztalatokkal gazdagítottak.
Az imént említett előadás másnap folytatódott, véleményem szerint ugyanilyen sikerrel. Különösen érdekes volt olyan témákról is hallani, amelyekkel korábbi tanulmányaim során már találkoztam, például az arisztotelészi minőség fogalmáról. Az itt eltöltött idő rendkívül hasznosnak és inspirálónak bizonyult. A kurzus sikeres teljesítésével megszerzett tudásanyag közvetlenül támogatja a szakmai fejlődésemet, míg a határon túli hallgatói hálózatba való bekapcsolódás hosszú távon is meghatározó élmény marad számomra. A szakmai tapasztalatszerzés és a kulturális kikapcsolódás aránya tökéletes egyensúlyt teremtett a rendezvény teljes ideje alatt.
A szakmai szemináriumok és előadások mellett a rendezvény szervezői nagy hangsúlyt fektettek a hallgatók közötti kapcsolatépítésre és a kulturális élményszerzésre is. A szűk egy hét során számos lehetőségünk nyílt Budapest kulturális és történelmi örökségének felfedezésére. Múzeumlátogatáson is részt vehettünk, amely mélyebb betekintést engedett a magyar kulturális örökségbe. (2.kép) Emellett szabadidőnkben is lehetőségünk volt felfedezni Budapestet és annak híres, nevezetes látványosságait.(3,4,5 kép) Ezek a programok nemcsak kikapcsolódást jelentettek, hanem hozzájárultak ahhoz is, hogy közelebbről megismerjük a magyar főváros történelmét és kulturális értékeit.
Összességében örömmel tölt el, hogy részt vehettem az ELTE Kárpát-medencei Nyári Egyetemen. Az ott eltöltött idő alatt számos új ismerettel és tapasztalattal gazdagodtam, miközben lehetőségem nyílt saját magam és tudásom fejlesztésére is. Különösen értékesnek tartom, hogy szakmai szempontból is sokat tanulhattam, ugyanakkor új embereket ismerhettem meg, és betekintést nyerhettem Budapest kulturális és történelmi örökségébe. Úgy érzem, hogy a Nyári Egyetemen szerzett élmények és tudás a jövőbeli tanulmányaim és pedagógusi pályám során is hasznosak lesznek számomra.
